als_Latn dik_Latn sag_Latn
“Më rrahën; më tradhtuan; u ndamë; isha pranë vdekjes” – historitë e trishta të vajzave të “Big Brother”, të cilat i jetojmë çdo ditë
Gjatë gjithë kësaj kohe në “Big Brother” kemi folur për çiftet, por shumë pak (ose aspak) për historitë e trishta të banorëve brenda shtëpisë. Ashtu siç ndodh gjithmonë, në një reality show hyjnë karaktere të ndryshme njerëzish, të shtresave të ndryshme, të cilët fshehin brenda vetes më shumë se çfarë mund të kuptojmë ne në ditët e para. Ashtu si të gjithë, edhe ata janë njerëz që kanë kaluar vështirësi, janë përballur me situata të cilat ne i hasim pothuajse çdo ditë. Këtë herë kemi përmbledhur historitë personale të vajzave të shtëpisë, ato që deri tani na kanë treguar jetën e tyre përpara se të ishin pjesë e një formati të tillë.
Ejona
Banorja e cila u largua javën e kaluar nga shtëpia ka rrëfyer gjatë eksperiencës së saj në “Big Brother” vështirësitë dhe fatkeqësitë me të cilat është përballur në jetë. Për shkak të sëmundjeve të rënda humbi njëri pas tjetrit prindërit në moshën 3 dhe 8-vjeçare. Halla e saj i qëndroi pranë duke i dhuruar dashurinë e nënës dhe babait. Në moshën 14-vjeçare ajo është diagnostikuar me kancer dhe pas shumë kimioterapive arriti të mposhtë sëmundjen e rëndë. Sot ajo është shtëpiake, nënë e një djali për të cilin kujdeset çdo ditë, edhe pse kushtet ekonomike i ka shumë të vështira.
Xheni
Ajo është në çift me Benardin, por në një bisedë me Fotininë dhe Fiorentinën ka rrëfyer se ka vuajtur dhunën në ambientet e shkollës. “Më kanë rrahur në shkollë kur kam qenë e vogël. Herën e parë isha duke shkuar në shtëpi dhe më erdhi një vajzë më e madhe se unë, më kapi prej flokësh dhe më shante pa arsye. Ndërkohë unë isha duke folur me babain në telefon dhe ai e dëgjoi. Unë fillova të qaja, jo se më kapi prej flokësh, por se skena ndodhi në sy të të gjithëve”,- u tregon Xheni dy vajzave të tjera.
Fotinia
Biondja nga Gjirokastra pak ditë më parë ka rrëfyer se para se të hynte në “Big Brother” ka kaluar një situatë të pakëndshme. Ajo është përfshirë në një sherr mes vajzash. Fotinia i thotë Danjelit e Keit se nuk do që ta shprehë në “Big Brother”, por në fund e thotë që një javë para se të hynte në shtëpi kishte bërë një sherr të madh në qendër të Tiranës. “Për çfarë u zutë?” – e pyeti Kei plot kureshtje. “Kot! Janë ato femrat si puna e Fiorit. Unë isha shumë e qetë deri në momentin e fundit. U acarova se i thosha hajde të flasim, por ajo bënte ca veprime duke më prekur me duar e kështu gjërash”, – thotë ajo. Ajo nuk ka ngurruar të tregojë gjithashtu se e ka nisur punën që në moshën 16-vjeçare, duke ia plotësuar vetë vetes të gjitha gjërat që dëshironte.
Katerina
Ajo është njohur me Lupçen që në gjimnaz dhe lidhja e tyre ka pasur shumë sfida. Katerina dhe Lupçe janë çift që vijnë nga Pusteci, edhe pse jetojnë në Tiranë. Lupçe është një djalë shumë i hedhur dhe shumë gazmor. Katerina është më e ndrojtur dhe Lupçja për të është gjithçka. Pak vite më parë, Lupçe pati një histori me shoqen më të mirë të Katerinës. Vajza ka arritur ta falë të dashurin e saj. Gjatë eksperiencës në “Big Brother”, vetë Lupçe e ka pranuar se e ka tradhtuar, edhe pse një herë ka folur për një tradhti të cilën nuk e mbante mend mirë nëse ia kishte rrëfyer të dashurës së tij.
Për Armelën, më shumë se vetë kanë folur miqtë e saj. Ajo ka punuar si “hostess” (mikpritëse), ka jetuar me prindër të ndarë dhe është rritur nga gjyshja.
Familja e banores së “Big Brother 9” nuk është mjaft mirë nga gjendja ekonomike për të përballuar veshjet firmato që Armela ka.
Kei dhe Vivi janë çifti që ngjalli kuriozitet të madh në fillim të “Big Brother”. Të vetëquajtur çifti pa kufij, Kei dhe Vivi kanë luftuar gjithnjë për seksualitetin e tyre. Pak veta e dinë se me profesion ato janë njëra punonjëse sociale e tjetra DeeJay. Kei e pranoi homoseksualitetin e saj në moshën 11-vjeçare, duke pasur mbështetjen e familjes në një situatë të tillë. Për Vivin, pëlqimi për vajzat ka filluar në adoleshencë, në moshën 16-vjeçare. Prej vitesh ato kanë qenë të dashuruara me njëra-tjetrën, edhe pse nga aq sa mund të shohim më shumë se të përbashkëta kanë ndryshime tejet të dukshme. “Big Brother” ishte mundësia e ribashkimit të këtij çifti, meqenëse prej pak kohësh ato ishin larguar. Duket se gjërat nuk po shkojnë në mënyrën më të mirë të mundshme, pasi qartë mund të thuhet se thjesht jetojnë në të njëjtën shtëpi dhe kaq.
Kleodiana
E la shtëpinë e “Big Brother” javën e kaluar, por të gjithë e dëgjuan historinë e saj. Klodit iu desh të luftonte me paragjykimet, të luftonte me babain fanatik, i cili nuk e la kurrë që të përfundonte shkollën. Gjatë spektaklit, babai i la një mesazh. Kleodiana ka treguar publikisht se është balerinë në “club”-e, ku performon e veshur me bikini, por gjithmonë i është trembur gjykimit të babait të saj. Vajza nga Fieri ka thënë se trembej se ai nuk do ta kuptonte, edhe pse i është dashur të bëjë shumë sakrifica për të mbijetuar. “Kam bërë çdo gjë këtu, kam punuar si kameriere, si banakiere”,- ka thënë Kleodiana mes lotëve. Një video-mesazh i babait të saj e ka bërë të qajë publikun e natyrisht edhe Kleodianën. “Kam dashur t’ia pres krahët zogut, mos ta lë të fluturojë”,- ka thënë ai, ndërsa i kërkoi falje të bijës që nuk e la të vazhdonte shkollën dhe që nuk e ka kuptuar mjaftueshëm. Blitz.al/
als_Latn als_Latn nso_Latn als_Latn als_Latn als_Latn fij_Latn als_Latn smo_Latn als_Latn als_Latn als_Latn als_Latn plt_Latn als_Latn